দেশে ফিরছেন ধৃত মৎস্যজীবীরা! বিরাট উদ্যোগ ভারত-বাংলাদেশের

ওয়েব ডেস্ক: আন্তর্জাতিক জলসীমা অতিক্রমের অভিযোগে আটক ভারত (India) ও বাংলাদেশের (Bangladesh) মোট ৭৯ জন মৎস্যজীবী (Fishermen) অবশেষে নিজেদের দেশে ফিরছেন। একদিকে ভারত সরকার ৩২ জন বাংলাদেশি মৎস্যজীবীকে দেশে ফেরানোর ব্যবস্থা করেছে। অন্যদিকে বাংলাদেশ সরকারও ৪৭ জন ভারতীয় মৎস্যজীবীকে হস্তান্তর করতে চলেছে বলেছে খবর। প্রশাসন সূত্রে জানা গিয়েছে, সোমবার বিকেলের মধ্যে আন্তর্জাতিক জলসীমায় দুই দেশের উপকূলরক্ষী বাহিনীর উপস্থিতিতে আনুষ্ঠানিকভাবে মৎস্যজীবীদের হস্তান্তর করা হবে।

সূত্রের খবর অনুযায়ী, আন্তর্জাতিক জলসীমা লঙ্ঘনের অভিযোগে ভারতীয় উপকূলরক্ষী বাহিনী একটি বাংলাদেশি ট্রলারসহ ৩২ জন মৎস্যজীবীকে আটক করেছিল। ধৃত বাংলাদেশি মৎস্যজীবীরা দীর্ঘদিন ধরেই ভারতে আটক ছিলেন। অবশেষে ভারত সরকার তাঁদের স্বদেশে ফেরানোর সিদ্ধান্ত নেয় এবং প্রয়োজনীয় আইনি প্রক্রিয়া সম্পন্ন করে।

আরও পড়ুন: নোদাখালিতে এক মহিলাকে ধর্ষণ ও খুনের অভিযোগ

একইভাবে, বাংলাদেশের উপকূলরক্ষী বাহিনীও আন্তর্জাতিক সীমা অতিক্রমের জন্য একটি ভারতীয় ট্রলারসহ ৪৭ জন মৎস্যজীবীকে আটক করেছিল। বাংলাদেশ সরকার সব আইনি প্রক্রিয়া সম্পন্ন করার পর তাঁদের নিজেদের দেশে ফেরানোর ব্যবস্থা করেছে। দুই দেশের এই যৌথ পদক্ষেপকে মানবিক উদ্যোগ হিসাবে দেখা হচ্ছে।